B. Osobitná časť

K čl. I
K § 1
Ustanovuje sa rozsah pôsobnosti tohto nariadenia vlády vo vzťahu k základným bezpečnostným a zdravotným požiadavkám, ktoré musí spĺňať jednoduchá tlaková nádoba (ďalej len „nádoba“), k povinnostiam výrobcu, dovozcu a distribútora, k posudzovaniu zhody nádoby s týmto nariadením vlády a k notifikovanej osobe. Ustanovením sa pozitívne vymedzujú výrobky patriace do skupiny určených výrobkov podľa zákona č. 264/1999 Z. z. o technických požiadavkách na výrobky a o posudzovaní zhody a o zmene a doplnení niektorých zákonov v znení neskorších predpisov. Negatívne sa vymedzujú nádoby, na ktoré sa toto nariadenie vlády neuplatňuje. 
K § 2
Na účely tohto nariadenia vlády sa vymedzujú základné používané pojmy, napr. dovozca, výrobca, sprístupnenie na trhu, spätné prevzatie. Ďalšie termíny používané v tomto nariadení vlády sú ustanovené nariadením Európskeho parlamentu a Rady (ES) č. 765/2008 z 9. júla 2008, ktorým sa stanovujú požiadavky akreditácie a dohľadu nad trhom v súvislosti s uvádzaním výrobkov na trh a ktorým sa zrušuje nariadenie (EHS) č. 339/93 (Ú. v. EÚ L 218, 13. 8. 2008), zákonom č. 264/1999 Z. z. a ďalšími právne záväznými aktmi EÚ a právnymi predpismi SR.
K § 3
Ustanovuje  sa  základná podmienka, po splnení ktorej môžu byť nádoby sprístupnené na trhu alebo  uvedené do prevádzky. 
K § 4
 
Ustanovuje sa základná podmienka, podľa ktorej nádoby musia spĺňať základné bezpečnostné požiadavky uvedené v prílohe č. 1. Ide o základné bezpečnostné a zdravotné požiadavky tykajúce sa materiálov, návrhu nádoby z hľadiska parametrov, napr. tlaku, hrúbky steny určenej výpočtovou alebo experimentálnou  metódou, výrobných postupov vrátane zvárania. 
K § 5
Upravuje sa základný princíp voľného pohybu nádob v priestore EÚ, podľa ktorého, ak nádoby sú v súlade s týmto nariadením vlády, tak sa nijako nesmie zakázať, obmedziť alebo brániť v ich sprístupnení na trhu alebo ich uvedení do prevádzky. 
K § 6
Ustanovujú sa povinnosti výrobcu nádoby pri jej uvedení na trh tak, aby nádoba bola navrhnutá a vyrobená v súlade so základnými bezpečnostnými požiadavkami podľa tohto nariadenia vlády.  Upravuje sa povinnosť posúdenia zhody nádoby v súlade s niektorým z postupov posudzovania zhody uvedených v § 13, označenia značkou CE a umiestnenie údajov, vydania EÚ vyhlásenia o zhode, uchovávania kópie tohto vyhlásenia, vykonávať skúšku vzorky nádoby sprístupnenej na trhu  a ďalšie, ktoré sú potrebné na zabezpečenie posúdenia zhody s týmto nariadením vlády a na účely kontroly notifikovanou osobou a orgánom dohľadu.
K § 7
Výrobcovi sa ustanovuje možnosť určiť svojho splnomocneného zástupcu na vykonávanie niektorých ustanovených činnosti, ktoré je povinný vykonávať výrobca podľa tohto nariadenia vlády a určuje sa rozsah minimálnych povinností uvedených v splnomocnení, ktoré musí v zastúpení výrobcu vykonávať splnomocnený zástupca, ak bol určený.
K § 8
Ustanovujú sa povinnosti dovozcu nádoby tak, aby overil, či výrobca vykonal príslušný  postup posudzovania zhody, vypracoval technickú dokumentáciu, umiestnil na nádobe označenie CE a s ňou dodal EÚ vyhlásenie o zhode a požadovanú dokumentáciu, vykonávať skúšku vzorky nádoby sprístupnenej na trhu a plniť ďalšie požiadavky  podľa  tohto nariadenia vlády, napr. pri prijímaní a vykonávaní opatrení vo vzťahu k nádobe uvedenej na trh, ktorá nie je v súlade s týmto nariadením vlády, poskytnúť na základe odôvodnenej žiadosti orgánu dohľadu informácie a dokumentáciu.
K § 9
Ustanovujú sa povinnosti distribútora nádoby, najmä povinnosť overiť pred sprístupnením nádoby na trhu, či je na nej umiestnené označenia CE, či je s ňou dodané EÚ vyhlásenie o zhode, požadovaná dokumentácia a návod podľa prílohy č. 3 druhého bodu  a či výrobca a dovozca splnili povinnosti podľa tohto nariadenia vlády. 
K § 10
Upravuje sa rozšírenie  povinností výrobcu podľa § 6 tohto nariadenia vlády na dovozcu alebo distribútora, ak dovozca alebo distribútor vymedzeným spôsobom konal ako výrobca.
K § 11
Upravuje sa oznamovacia povinnosť hospodárskych subjektov (výrobcu, splnomocneného zástupcu, dovozcu a distribútora)  súvisiaca s dodávkou vo vzťahu k orgánu dohľadu a ustanovuje sa doba trvania tejto oznamovacej povinnosti, ktorá je  potrebná na zabezpečenie účinného vykonávania dohľadu.  
 
K § 12
Ustanovuje sa predpoklad zhody nádoby s bezpečnostným súčinom väčším ako 50 bar.L vyrobených v súlade s príslušnými harmonizovanými normami, ktoré vykonávajú požiadavky ustanovené smernicou Európskeho parlamentu a Rady 2014/29/EÚ a inými aplikovateľnými právnymi aktmi EÚ, alebo ich časťami so základnými bezpečnostnými požiadavkami podľa tohto nariadenia vlády, čo umožňuje a uľahčuje samotné posúdenie zhody týchto výrobkov s týmto nariadením vlády. Uvedený predpoklad je základným princípom tzv. nového prístupu pri uvádzaní výrobkov na trh. 
K § 13
Ustanovujú sa  postupy na posúdenie  zhody  nádob s príslušným bezpečnostným súčinom s týmto nariadením vlády. Na posúdenie zhody sa použije jeden z uvedených postupov, ktorý spravidla vyberie výrobca nádoby.   
K § 14
 
Ustanovuje sa požiadavka na obsah a rozsah EÚ vyhlásenia o zhode pre nádobu podľa prílohy č. 4 a právne účinky jeho vydania.  Cieľom je zabezpečiť účinný prístup k potrebným informáciám. EÚ vyhlásenie o zhode je základným dokumentom vyjadrujúcim zhodu nádoby s týmto nariadením vlády. Ak sa na nádobu uplatňujú aj osobitné predpisy vyžadujúce vydanie EÚ vyhlásenia o zhode, vydá sa len  jedno EÚ vyhlásenie o zhode zohľadňujúce aj tieto osobitné predpisy, ktoré sa v ňom uvedú.
K § 15
Ustanovením sa odkazuje na požiadavky na označovanie nádob, ktoré sú v súlade s týmto nariadením vlády označením CE na určenom výrobku v súlade so všeobecnými zásadami pre označenie CE  uvedenými v nariadení Európskeho Parlamentu a Rady (ES) č. 765/2008.
K § 16
Upravujú sa pravidlá a podmienky umiestňovania označenia CE a iných označení na nádobe.  Za označením CE sa musí umiestiť identifikačné číslo notifikovanej osoby podľa podmienok uvedených v tomto ustanovení a možno tiež uviesť aj iné označenie označujúce osobitné riziko pre bezpečnosť a zdravie alebo označenie osobitného použitia. 
Označením CE sa preukazuje zhoda nádoby a je viditeľným výsledkom celého procesu posudzovania zhody.
 
K § 17
Ustanovujú sa  podmienky na získanie autorizácie - oprávnenia na posudzovanie zhody nádoby s týmto nariadením vlády. Ukladá sa povinnosť orgánom posudzovania zhody spĺňať tzv. minimálne požiadavky na notifikované osoby, mať prostriedky a vybavenie potrebné na vykonávanie činností posudzovania zhody, byť nezávislé a nestranné pri odbornej činnosti a strpieť obmedzenie iných činností ako posudzovanie zhody. Upravujú sa požiadavky na personál notifikovanej osoby.
Keďže jednotné a efektívne posudzovanie zhody vyžaduje zapojenie orgánov posudzovania zhody, ustanovuje sa požiadavka účasti každej notifikovanej osoby na normalizačných činnostiach a práci koordinačnej skupiny vytvorenej Európskou komisiou. Tým  sa zabezpečuje jednotná úroveň práce orgánov posudzovania zhody v Európskej únii v záujme spravodlivej hospodárskej súťaže. 
Upravuje sa predpoklad splnenia minimálnych požiadaviek, ak orgán posudzovania zhody spĺňa požiadavky pre notifikované osoby ustanovené v príslušných harmonizovaných technických normách. 
K § 18
V súlade so zákonom č. 264/1999 Z. z. ustanovuje sa požiadavka notifikácie autorizovaných osôb Európskej komisii a ostatným členským štátom Európskej únie a upravuje sa základný predpoklad začatia výkonu činností posudzovania zhody notifikovanou osobou.
K § 19
V súlade so smernicou Európskeho Parlamentu a Rady 2014/29/EÚ ustanovujú sa povinnosti notifikovaných osôb vykonávajúcich posúdenie zhody nádob. Notifikovaná osoba má najmä povinnosť nevydať certifikát podľa tohto nariadenia vlády, ak zistí, že nádoba nespĺňa základné bezpečnostné požiadavky ustanovené v prílohe č. 1 alebo výrobca neuplatňuje zodpovedajúce harmonizované normy alebo iné technické špecifikácie, čím sa posilňuje nestrannosť konania a nezávislosť postavenia notifikovaných osôb. Notifikovaná osoba je povinná tiež zasiahnuť aj po vydaní certifikátu podľa tohto nariadenia vlády, konkrétne pozastaviť platnosť alebo zrušiť platnosť certifikátu alebo rozhodnutia o schválení podľa príslušnej prílohy k tomuto nariadeniu vlády, pri ktorých dodávateľ alebo výrobca neprijali a nevykonali nápravné opatrenia, alebo ak prijaté nápravné opatrenia nemajú požadovaný účinok, ak notifikovaná osoba pri monitorovaní zhody nádoby podľa príslušnej prílohy k tomuto nariadeniu vlády zistí, že výrobok nespĺňa požiadavky tohto nariadenia vlády. O týchto skutočnostiach notifikovaná osoba informuje Úrad pre normalizáciu, metrológiu a skúšobníctvo Slovenskej republiky (ďalej len „úrad“).
Postup na prijímanie, prešetrovanie a rozhodovanie o odvolaniach proti svojim rozhodnutiam podľa tohto nariadenia vlády upraví notifikovaná osoba vo svojom vnútornom predpise v súlade s  STN EN ISO/IEC 17065 Posudzovanie zhody. Požiadavky na orgány vykonávajúce certifikáciu výrobkov, procesov a služieb (ISO/IEC 17065: 2012) (01 5256) a  STN EN ISO/IEC 17020 Posudzovanie zhody. Požiadavky na činnosť rôznych typov orgánov vykonávajúcich inšpekciu (ISO/IEC 17020: 2012) (01 5260). V rámci obchodného vzťahu medzi notifikovanou osobou a dodávateľom alebo výrobcom sa tak vytvorí mechanizmus na riešenie možných sporných situácií vyplývajúcich z procesu posudzovania zhody, keďže pri rozhodovaní notifikovanej osoby podľa tohto nariadenia vlády nejde o konanie a rozhodnutia podľa zákona o správnom konaní.
K § 20
Ustanovením sa upravuje možnosť notifikovanej osoby zabezpečiť výkon niektorých odborných činností spojených s posudzovaním zhody prostredníctvom svojej organizačnej zložky (pobočky) alebo na základe zmluvy prostredníctvom subdodávateľa. Povinnosťou notifikovanej osoby je zabezpečiť, aby organizačná zložka (pobočka) a subdodávateľ spĺňali požiadavky podľa § 17 ods. 4 tohto nariadenia vlády. Povinnosťou notifikovanej osoby je informovať o tom úrad a taktiež predkladať úradu dokumentáciu týkajúcu sa činností spojených s posudzovaním zhody vykonaných svojou organizačnou zložkou (pobočkou) alebo subdodávateľom.
K § 21
Ustanovením sa odkazuje na vykonávanie dohľadu nad dodržiavaním povinností hospodárskych subjektov podľa § 2 písm. g) ustanovených týmto nariadením vlády orgánom dohľadu podľa osobitného predpisu (§ 30 až 32 zákona č. 264/1999 Z. z.), ktorý ustanovuje kompetencie orgánov dohľadu vrátane opatrení pri porušení povinností spojených s uvádzaním určených výrobkov na trh.
K § 22
Ustanovuje sa prechodné obdobie na uvedenie nádoby na trh podľa doterajších predpisov, platnosť certifikátov pre nádoby podľa doterajších predpisov. Cieľom je zabezpečenie kontinuity doterajšej právnej úpravy vzťahujúcej sa k technickým požiadavkám na nádoby, ktorá sa zrušuje, vo vzťahu k tomuto nariadeniu vlády.
 
K § 23
Záverečným ustanovením  sa označujú preberané právne záväzné akty Európskej únie uvedené v prílohe č. 5 tohto nariadenia vlády.
K § 24
Ustanovením sa zrušuje nariadenie vlády Slovenskej republiky č. 513/2001 Z. z., ktorým sa ustanovujú podrobnosti o technických požiadavkách a postupoch posudzovania zhody na jednoduché tlakové nádoby v znení nariadenia vlády č. 176/2003 Z. z. a nariadenia vlády č. 328/2003 Z. z.
 
K § 25
V súlade so smernicou Európskeho parlamentu a Rady 2014/29/EÚ sa ustanovuje dátum nadobudnutia  účinnosti tohto nariadenia vlády. 
K prílohe č. 1
Ustanovujú sa základné bezpečnostné požiadavky, ktoré sa uplatňujú na materiál oceľovej alebo hliníkovej nádoby a ich časti, návrh nádoby, výrobný postup tak, aby nádoba nespôsobovala riziko pre bezpečnosť a zdravie.
K prílohe č. 2
Ustanovujú sa postupy posudzovania zhody uvedené v § 13 tohto nariadenia vlády  - EÚ skúška typu nádoby (modul B), zhoda s typom založená na vnútornej kontrole výroby a skúškach nádoby pod dohľadom (modul C 1), zhoda s typom založená na vnútornej kontrole výroby a skúškach nádoby pod dohľadom v náhodných intervaloch (modul C 2) a zhoda s typom založená na vnútornej kontrole výroby (modul C).   
Upravuje sa obsah žiadosti výrobcu o vykonanie EÚ skúšky typu, obsah technickej dokumentácie prikladanej k tejto žiadosti a tiež postup výrobcu a notifikovanej osoby pri vykonávaní činností posudzovania zhody. Identifikuje sa certifikát EÚ skúšky typu a informačné povinnosti výrobcu pri zmenách vyrábaného schváleného typu, ako aj informačná povinnosť notifikovanej osoby vo vzťahu k Európskej komisii a orgánom dohľadu a povinnosti splnomocneného zástupcu, ak bol určený. 
K prílohe č. 3
Ustanovujú sa požiadavky na označenie CE, údaje, návod na použitie a bezpečnostné informácie, definície a symboly používané v tomto nariadení. 
K prílohe č. 4
 Ustanovuje sa obsah EÚ vyhlásenia o zhode nádoby.
K prílohe č. 5 
             Upravuje sa zoznam preberaných právne záväzných aktov Európskej únie.